Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka 
dňa 5. mája 2009

Materiál číslo: 357/2009

K bodu: Návrh na umiestnenie nehnuteľnej národnej kultúrnej pamiatky - pomníka Oľgy Trebitschovej

Predkladá:	Návrh uznesenia:
Marián Miškanin                                                     V prílohe.
prednosta                                                                 

                                                                            
	
Materiál prerokovaný:
- v operatívnej porade starostu 
dňa 23. 03. 2009
- v  komisii kultúry, mládeže a športu
dňa 16. 03. a 16. 04. 2009
- v MR dňa 21. 04. 2009

Spracovateľ:
Elena Poláková
vedúca oddelenia
Soňa Kyselová
oddelenie školstva, kultúry a športu

Návrh uznesenia:
 
Miestne zastupiteľstvo mestskej časti Bratislava-Petržalka

s c h v a ľ u j e    

umiestnenie kópie nehnuteľnej národnej kultúrnej pamiatky - pomníka Oľgy Trebitschovej na pôvodné miesto, t. j. do Sadu Janka Kráľa a umiestnenie originálu sochy v jednej z umeleckých škôl v mestskej časti Bratislava-Petržalka.

Dôvodová správa

Miestne zastupiteľstvo mestskej časti Bratislava-Petržalka zo dňa 28. 10. 2008 uznesením č. 270 „žiadalo prednostu miestneho úradu, aby sa obrátil na Magistrát hlavného mesta SR Bratislavy, Paming, prípadne iné orgány, vo veci sochy Oľgy Trebitschovej od autora A. Riegeleho za účelom navrátenia sochy do mestskej časti Petržalka. O umiestnení sochy rozhodne Miestne zastupiteľstvo mestskej časti Bratislava-Petržalka.“
Plnenie: Uznesenie je splnené.

Mestská časť sa v zmysle uvedeného uznesenia písomne obrátila na Magistrát hlavného mesta SR Bratislavy dňa 31.10. 2008. 
 Dňa 1. 12. 2008 sme prijali odpoveď od Pamingu ako správcu pamiatok, ktorý z dôvodu poškodenia tejto nehnuteľnej národnej kultúrnej pamiatky (ďalej len NhNKP) pomníka Oľgy Trebitschovej zabezpečil jeho demontáž v roku 2003. Uvádza sa v ňom nasledovné: „Nakoľko sa však uvažovalo o jeho osadení v Starom meste, Paming  žiada o zaslanie rozhodnutia miestneho zastupiteľstva o umiestnení pomníka v Sade Janka Kráľa, aby toto rozhodnutie mohla odsúhlasiť komisia kultúry a ochrany historických pamiatok MsZ Bratislavy. V prípade, ak dôjde k znovuosadeniu pomníka v Sade Janka Kráľa, Paming žiada mestskú časť Petržalka o spoluprácu pri inštalovaní pomníka (vybudovanie základovej konštrukcie a napojenie na inžinierske siete).“ 
Miestna rada mestskej časti Bratislava-Petržalka na svojom zasadnutí dňa 20. 01. 2009 uložila komisii kultúry, mládeže a športu predložiť návrhy na osadenie sochy Oľgy Trebitschovej v termíne do 21. 04. 2009.
Medzitým sa konalo 25. 02. 2009 zasadnutie komisie kultúry a ochrany historických pamiatok MsZ hl. mesta SR Bratislavy, ktoré prijalo uznesenie: „odporúča umiestnenie sochy na pôvodné historické miesto“. Pri osobnej účasti p. poslankyne Doktorovovej na komisii kultúry, mládeže a športu MZ MČ Bratislava-Petržalka dňa 16. 03. 2009 toto miesto ústne upresnila ako dom Trebitschovcov, v súčasnosti súkromná Základná umelecká  škola Rupelta, na Panenskej ul., kde by mala byť zabezpečená ochrana tejto NhNKP pred prípadným poškodzovaním – v uzatvorenom areáli.
Pomník O. Trebitschovej, nachádzajúci sa podľa evidencie Pamiatkového úradu SR v Sade Janka Kráľa, parc.č. 5129 k.ú. Petržalka, je zapísaný v Ústrednom zozname pamiatkového fondu (ďalej len ÚZPF) pod evidenčným číslom 321/4 ako NhNKP.  Vzhľadom na to sa na jeho obnovu vzťahujú príslušné ustanovenia zákona NR SR č. 49/2002 Z.z. o ochrane pamiatkového fondu v znení neskorších predpisov (ďalej len „pamiatkový zákon“). 
Vlastníkom predmetnej NhNKP je podľa evidencie v ÚZPF Samospráva miest a obcí.
Pre úplnosť uvádzame vysvetlenie pojmov obnova a premiestnenie podľa pamiatkového zákona:
Obnova NhNKP:
V prípade, že by sa vlastník uvedenej NhNKP rozhodol realizovať obnovu - reštaurovanie danej NhNKP, je v zmysle príslušných ustanovení pamiatkového zákona a § 33 ods. 2 pamiatkového zákona povinný pred začatím obnovy (reštaurovania) požiadať Krajský pamiatkový úrad Bratislava o vydanie rozhodnutia k zámeru na reštaurovanie tejto pamiatky. K žiadosti priloží vlastník zámer na reštaurovanie, ktorý obsahuje údaje o kultúrnej pamiatke, údaje o vlastníkovi a vymedzenie a odôvodnenie reštaurátorského zásahu. Následne KPÚ Bratislava vo svojom rozhodnutí určí druh reštaurátorskej dokumentácie, rozsah reštaurátorských výskumov, druh  rozsah a podmienky  vykonávania  reštaurátorských prác.

Premiestnenie NhNKP:
V prípade, že sa vlastník rozhodne premiestniť NhNKP za účelom reštaurovania resp. trvalo premiestniť z iných dôvodov, požiada vlastník pred realizáciou uvedeného v zmysle § 24 ods. 3 pamiatkového zákona Pamiatkový úrad Slovenskej republiky o vydanie rozhodnutia. V žiadosti vlastník uvedie odôvodnenie daného zámeru, miesto a predpokladanú dobu trvania dočasného premiestnenia resp. miesto trvalého premiestnenia.
NhNKP možno premiestniť iba na základe rozhodnutia Pamiatkového úradu SR po predchádzajúcom vyjadrení obce. Všetky uvedené skutočnosti, ako aj zabezpečenie a podmienky ochrany pomníka budú až predmetom tohto konania.
Záver:
Vzhľadom na to, že miestna rada vo svojom uznesení neurčila konkrétnu školu, odporúčame aby o nej rozhodli poslanci.

Príloha:
Výpis záznamu z komisie kultúry zo dňa 16. 03. 2009
Členovia komisie odporúčajú umiestniť pomník O. Trebitschovej na „pôvodné historické miesto“, aby bola zabezpečená jeho ochrana, po predložení a oboznámení sa s príslušnými dokladmi podľa ústnej informácie. 
Komisia  z tohto dôvodu predmetný bod zaradí na program najbližšieho zasadnutia v apríli.

Hlasovanie:                     za    6                     proti   0                 zdržal sa   0

Výpis zo záznamu z rokovania komisie kultúry, mládeže a športu dňa 16. apríla 2009
Prítomní: podľa prezenčnej listiny, neprítomní pp. Szabo, Bučan
K bodu 2:
Komisii bola predložená odpoveď Krajského pamiatkového úradu (súčasť dôvodovej správy materiálu) vo veci umiestnenia pomníka Oľgy Trebitschovej. Z dôvodu, že nebola od  poslankyne  MsZ hlavného mesta SR Bratislavy p. Doktorovovej písomne zdokladovaná ústna informácia z komisie konanej dňa 16. 03. 2009, komisia odporúča navrátenie pomníka v zmysle uznesenia č. 270 zo dňa 28. 10. 2008 do mestskej časti Bratislava-Petržalka. Navrhuje jeho umiestnenie na pôvodné miesto, ktorým je v zmysle platnej evidencie  Pamiatkového úradu SR  Sad Janka Kráľa, parc.č. 5129 k.ú. Petržalka,  zapísaný v Ústrednom zozname pamiatkového fondu (ďalej len ÚZPF) pod evidenčným číslom 321/4 ako nehnuteľná národná kultúrna pamiatka.
Hlasovanie:                     za   5                      proti  0                  zdržal sa  0

Bratislava 17. 04. 2009

						Schválil:
                  					Miloš Čambál, v. r.
Zapísala:
Soňa Kyselová